title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének az egyes kondenzátorokban használt dielektromos kerámiában lévő ólomra megadott mentesség tekintetében, a tudományos és a műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki fejlődéshez való hozzáigazítás céljából egyes, ólmot tartalmazó alkalmazásokra vonatkozó mentesség tekintetében módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS 2 irányelv) III. mellékletét.

               A RoHS 2 irányelv 4. cikkében az egyes veszélyes anyagok elektromos és elektronikus berendezésekben való alkalmazásának korlátozásáról rendelkezik. Az irányelv 2011. július 21-én lépett hatályba.

               A korlátozott anyagok jegyzékét a RoHS 2 irányelv II. melléklete tartalmazza. Míg az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek tekintetében a korlátozások már érvényben vannak, a bisz(2-etil-hexil)-ftalátra (DEHP), a butil-benzil-ftalátra (BBP), a dibutil-ftalátra (DBP) és a diizobutil-ftalátra (DIBP) vonatkozó korlátozások 2019. július 22-től vagy későbbi időponttól alkalmazandók. A RoHS 2 irányelv III. és IV. melléklete felsorolja azon, adott alkalmazású elektromos és elektronikus berendezések anyagait és alkatrészeit, amelyek mentességet élveznek a RoHS 2 irányelv 4. cikkének (1) bekezdése által az anyagokra vonatkozóan előírt korlátozás alól.

               Az 5. cikk a III. és a IV. mellékletnek a tudományos és műszaki fejlődéshez való hozzáigazításáról (a mentességek felvételéről, megújításáról, módosításáról és visszavonásáról) rendelkezik. Az 5. cikk (1) bekezdésének a) pontja értelmében a III. és IV. mellékletbe további mentességek csak akkor vehetők fel, ha ez nem gyengíti az 1907/2006/EK rendelet
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: kivonásuk vagy helyettesítésük a tervezés módosításával, illetve olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok, tudományos szempontból vagy műszakilag nem kivitelezhető; nincs biztosítva a helyettesítő anyagok megbízhatósága; vagy a helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja az így elért összes környezeti, egészségügyi és a fogyasztók biztonságát érintő előnyt.

               Továbbá az 5. cikk (1) bekezdésének előírása szerint az Európai Bizottság (a továbbiakban: Bizottság) a 20. cikkel összhangban felhatalmazáson alapuló egyedi jogi aktusok révén rendelkezik az adott alkalmazású elektromos és elektronikus berendezések anyagainak és alkatrészeinek a III. és a IV. mellékletben található jegyzékekbe történő felvételéről. Az 5. cikk (3) bekezdése és az V. melléklet állapítja meg a mentesség megadására, megújítására vagy visszavonására irányuló kérelmek benyújtására vonatkozó eljárást.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A RoHS 2 irányelv kihirdetése óta a Bizottsághoz a gazdasági szereplőktől számos, mind új mentességek engedélyezésére, mind érvényben lévő mentességek megújítására irányuló kérelem
                  3
                érkezett az 5. cikk (3) bekezdésének és az V. melléklet rendelkezéseinek megfelelően.

               A III. mellékletben szereplő jelenlegi 7. c) II. mentesség lehetővé teszi az ólomnak a 125 V AC vagy 250 V DC vagy ennél magasabb névleges feszültségű kondenzátorokban használt dielektromos kerámiában való alkalmazását. A Bizottsághoz 2015 januárjában két kérelem érkezett e mentesség megújítására. Ugyan a 7. c) II. mentesség 1–7. és 10. kategóriára
                  4
                vonatkozó lejárati határideje a RoHS irányelv követelményei (az 5. cikk (5) bekezdésének második albekezdése) alapján 2016. július 21. volt, az mindaddig alkalmazandó, amíg a Bizottság nem hoz határozatot a megújítás iránti kérelemről.

               A mentességre irányuló kérelem értékelése céljából a Bizottság az előírt műszaki és tudományos értékelés elvégzését célzó tanulmányt indított, amelynek keretén belül az érdekeltekkel a kérelemmel kapcsolatban nyolchetes, a vélemények kifejtését célzó, online konzultációt
                  5
                folytatott. Az érdekeltekkel folytatott konzultáció ideje alatt egy észrevétel érkezett.

               A kérelem értékelését tartalmazó végleges jelentés közzététele megtörtént
                  6
               , az érdekelt felek értesítést kaptak.

               Ezt követően a Bizottság egy korábbi találkozón született megállapodásnak megfelelően írásban konzultált a RoHS 2 irányelv szerinti felhatalmazáson alapuló jogi aktusokkal foglalkozó, a tagállamok szakértőiből álló csoporttal
                  7
               . A szakértők egyetértettek a Bizottság által előterjesztett tervezettel; a tagok nagy többsége tartózkodott a hozzászólástól. A Bizottság a minőségi jogalkotásra vonatkozó iránymutatásnak megfelelően a felhatalmazáson alapuló irányelv tervezetét egy négyhetes véleménynyilvánítási időszakra közzétette a minőségi jogalkotási portálon. Három észrevétel érkezett, mind a jogi aktus tervezetének támogatása mellett foglalt állást. Az 5. cikk (3)–(7) bekezdésében előírt valamennyi szükséges intézkedésre sor került az anyag korlátozása alóli mentességekre vonatkozóan
                  8
               . A Tanács és az Európai Parlament valamennyi intézkedésről értesítést kapott.

               A végleges jelentés különösen a következő műszaki információkat és értékelést emelte ki:

               ·Az elektromos töltés tárolására és felszabadítására alkalmas (elektrosztatikus kapacitással rendelkező), 125 V AC vagy 250 V DC vagy ennél magasabb névleges feszültségű diszkrét kerámiakondenzátorok a nagyfeszültségű áramkörökben az elektromos és elektronikus berendezések széles skálájába vannak beépítve. Ezek mindenfajta piacokon és alkalmazásokban használatosak, például állami infrastruktúra-rendszerekben, ipari automatizálásra, kőolaj- és ásványkutatásra, energiaátalakításra, nagyfeszültségű áramellátásra, távközlésre és orvostechnikai eszközökben.

               ·A dielektromos kerámiában lévő ólom révén elérhető, hogy nagy üzemi feszültségen magas legyen a dielektromos állandó, (magas hőmérsékleten is) nagy legyen az energiatároló képesség, nagy feszültségen és magas hőmérsékleten kicsi legyen a szivárgás, valamint hogy nagy áramerősségen, frekvencián és hőmérsékleten kicsi legyen a veszteség. Jelenleg az ólom helyettesítése vagy kivonása egyes alkalmazások esetében tudományos szempontból és műszakilag még mindig nem kivitelezhető. Úgy tűnik, hogy alternatívák csak néhány esetben alkalmazhatók.

               Az 1–7. és a 10. kategória értékelésének eredményei azt mutatják, hogy a III. mellékletben foglalt 7. c) II. bejegyzésre vonatkozó mentesség iránti kérelemre az 5. cikk (1) bekezdésének a) pontjában meghatározott kritériumok legalább egyike teljesül. Mivel egyes érintett alkalmazások esetében ma még nem állnak rendelkezésre, és várhatóan a közeljövőben sem fognak a piacra kerülni megbízható alternatívák, a mentesség érvényességi időtartamát indokolt 2021. július 21-ig meghosszabbítani; mivel megbízható helyettesítő anyagok még nem állnak rendelkezésre, a helyettesítéshez kapcsolódó negatív társadalmi-gazdasági hatások ezen időszakban nem várhatók. Emellett a megadott érvényességi időtartam várhatóan nem gyakorol kedvezőtlen hatást az innovációra. A III. mellékletben szereplő mentességek hatálya közötti átfedések elkerülése érdekében a javasolt megfogalmazás egyértelművé teszi, hogy a 7. c) I. és a 7. c) IV. mentesség hatálya alá tartozó alkalmazások nem tartoznak a 7. c) II. mentesség hatálya alá.

               Az 1–7. és a 10. kategóriától eltérő kategóriák esetében az érvényben lévő mentesség az 5. cikk (2) bekezdésében megállapított érvényességi időtartamig marad hatályban. Ez az egyedi mentesség – a 2011/65/EU irányelv 5. cikkének megfelelően – nem gyengíti az 1907/2006/EK rendelet (REACH) által a környezet és az egészség tekintetében biztosított védelmet.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv az ólom adott alkalmazásokban való használata érdekében mentességet biztosít a 2011/65/EU irányelv 4. cikkének (1) bekezdésében előírt korlátozások alól; e mentességet fel kell venni az irányelv III. mellékletébe.

               A jogi aktus a 2011/65/EU irányelv rendelkezéseinek és különösen az 5. cikke (1) bekezdése a) pontjában foglalt vonatkozó követelményeknek megfelelően: felhatalmazáson alapuló irányelv.

               A felhatalmazáson alapuló irányelv célja, hogy egyes, egyébként tiltott anyagok adott alkalmazásokra való felhasználását – a RoHS 2 irányelv rendelkezéseinek és az irányelvben meghatározott feltételeknek, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően – engedélyezve hozzájáruljon az emberi egészség és a környezet védeleméhez, továbbá közelítse egymáshoz a kapcsolódó rendelkezéseket a belső piac működésének biztosítása érdekében az elektromos és elektronikus berendezések területén.

               Az arányosság elvének megfelelően az intézkedés nem lépi túl a céljának eléréséhez szükséges mértéket.

               A javaslat nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2018.11.16.)

               a 2011/65/EU európai parlamenti és tanácsi irányelv III. mellékletének az egyes kondenzátorokban használt dielektromos kerámiában lévő ólomra megadott mentesség tekintetében, a tudományos és a műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  9
                és különösen annak 5. cikke (1) bekezdésének a) pontjára,

               mivel:

               (1)
                     A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzanak egyes, az említett irányelv II. mellékletében felsorolt veszélyes anyagokat. Ez a követelmény nem vonatkozik a 2011/65/EU irányelv III. mellékletében felsorolt alkalmazásokra.

               (2)
                     A 2011/65/EU irányelv hatálya alá tartozó elektromos és elektronikus berendezések különböző kategóriáit (1–11. kategória) az említett irányelv I. melléklete sorolja fel.

               (3)
                     Az ólom a 2011/65/EU irányelv II. mellékletében felsorolt korlátozott anyag. Az ólomnak a 125 V AC vagy 250 V DC vagy ennél magasabb névleges feszültségű kondenzátorokban használt dielektromos kerámiában való alkalmazása azonban mentességet élvez a korlátozás alól, és jelenleg az említett irányelv III. mellékletének 7. c) II. bejegyzésében szerepel. A mentesség lejárati ideje az 1–7. és a 10. kategória esetében 2016. július 21. volt.

               (4)
                     A Bizottsághoz a 2011/65/EU irányelv 5. cikke (5) bekezdésének megfelelően 2015. január 21. előtt kérelem érkezett a mentesség megújítására. A mentesség mindaddig érvényben marad, amíg a szóban forgó kérelemről határozatot nem fogadnak el.

               (5)
                     Az elektromos töltés tárolására és felszabadítására alkalmas (elektrosztatikus kapacitással rendelkező), 125 V AC vagy 250 V DC vagy ennél magasabb névleges feszültségű diszkrét kerámiakondenzátorok a nagyfeszültségű áramkörökben az elektromos és elektronikus berendezések széles skálájába vannak beépítve. Ezek mindenfajta piacokon és alkalmazásokban használatosak, például szociális infrastruktúra-rendszerekben, ipari automatizálásra, kőolaj- és ásványkutatásra, energiaátalakításra, nagyfeszültségű áramellátásra, távközlésre és orvostechnikai eszközökben.

               (6)
                     A dielektromos kerámiában lévő ólom révén elérhető, hogy nagy üzemi feszültségen magas legyen a dielektromos állandó, (magas hőmérsékleten is) nagy legyen az energiatároló képesség, nagy feszültségen és magas hőmérsékleten kicsi legyen a szivárgás, valamint hogy nagy áramerősségen, frekvencián és hőmérsékleten kicsi legyen a veszteség.

               (7)
                     Az ólom helyettesítése vagy kivonása egyes kerámiakondenzátorok esetében – megbízható helyettesítő anyagok hiányában – tudományos szempontból és műszakilag még mindig nem kivitelezhető. A mentesség nem gyengíti a környezet és az egészség 1907/2006/EK európai parlamenti és tanácsi rendelet
                  10
                által biztosított védelmét. Ezért az ólomnak a 125 V AC vagy 250 V DC vagy ennél magasabb névleges feszültségű kondenzátorokban használt dielektromos kerámiában való alkalmazására vonatkozó mentességet indokolt megújítani. Az egyértelműség érdekében a 2011/65/EU irányelv III. mellékletébe fel kell venni, hogy a 7. c) I. és a 7. c) IV. bejegyzés hatálya alá tartozó alkalmazások nem tartoznak a 7. c) II. bejegyzés hatálya alá.

               (8)
                     Mivel az érintett alkalmazások esetében ma még nem állnak rendelkezésre megbízható alternatívák a piacon, az 1–7. és a 10. kategóriára vonatkozó mentességet indokolt a maximális öt éves időtartamra, azaz 2021. július 21-ig megújítani. A megbízható helyettesítés felkutatására irányuló folyamatos erőfeszítések eredményeire tekintettel a mentesség érvényességének ilyetén megállapítása valószínűleg nem gyakorol kedvezőtlen hatást az innovációra.

               (9)
                     Az 1–7. és a 10. kategóriától eltérő kategóriák esetében az érvényben lévő mentesség a 2011/65/EU irányelv 5. cikke (2) bekezdésének második albekezdésében megállapított érvényességi időtartamig marad hatályban. Az egyértelműség érdekében az említett irányelv III. mellékletét ki kell egészíteni a lejárati dátumokkal.

               (10)
                     A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő 12. hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.

               Ezeket a rendelkezéseket [az ezen irányelv hatálybalépését követő 12. hónap utolsó napja + 1 nap]-tól/-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2018.11.16.

                     a Bizottság részéről

                     elnök
                     Jean-Claude JUNCKER

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  http://ec.europa.eu/environment/waste/rohs_eee/adaptation_hu.htm

                     (4)

                        Ezek a kategóriák a következők: 1. háztartási nagygépek; 2. háztartási kisgépek; 3. információs technológiai és távközlési berendezések; 4. szórakoztatóelektronikai berendezések; 5. világítótestek; 6. elektromos és elektronikus szerszámok; 7. játékok, szabadidős és sportfelszerelések; 10. adagolóautomaták. Az elektromos és elektronikus berendezések kategóriáinak jegyzékét a RoHS irányelv I. melléklete tartalmazza.

                     (5)

                  A konzultáció időtartama
                  : 2015. augusztus 21. – 2015. október 16.

                     (6)

                     https://bookshop.europa.eu/hu/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        A konzultációra 2017. április 27. és május 18. között, írásban került sor.

                     (8)

                        A szükséges adminisztratív lépések listája megtalálható a
                  Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (9)

                        HL L 174., 2011.7.1., 88. o.

                     (10)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH) és az Európai Vegyianyag-ügynökség létrehozásáról (HL L 396., 2006.12.30., 1. o.).

    ---documentbreak---

               MELLÉKLET

               A III. mellékletben a 7. c) II. bejegyzés helyébe a következő szöveg lép:

                        „7. c) II.

                        125 V AC vagy 250 V DC vagy ennél magasabb névleges feszültségű kondenzátorokban használt dielektromos kerámiában lévő ólom

                        Nem vonatkozik az e melléklet 7. c) I. és 7. c) IV. pontja hatálya alá tartozó alkalmazásokra.

                        A mentesség a következő időpontokban lejár:

                        –az 1–7. és a 10. kategória esetében 2021. július 21-én,

                        –a 8. és a 9. kategóriába tartozó, az in vitro diagnosztikai orvostechnikai eszközöktől, valamint az ipari felügyeleti és vezérlő eszközöktől eltérő eszközök esetében 2021. július 21-én,

                        –a 8. kategóriába tartozó in vitro diagnosztikai orvostechnikai eszközök esetében 2023. július 21-én,

                        –a 9. kategóriába tartozó ipari felügyeleti és vezérlő eszközök és a 11. kategória esetében 2024. július 21-én.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének az egyes nem közúti, szakmai használatra szánt berendezésekben alkalmazott csapágyakban és csapágybélésekben lévő ólomra vonatkozó mentesség tekintetében, a tudományos és a műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki fejlődéshez való hozzáigazítás céljából egyes, ólmot tartalmazó alkalmazásokra vonatkozó mentesség tekintetében módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS 2 irányelv) III. mellékletét.

               A RoHS 2 irányelv 4. cikke az egyes veszélyes anyagok elektromos és elektronikus berendezésekben való alkalmazásának korlátozásáról rendelkezik. Az irányelv 2011. július 21-én lépett hatályba.

               A korlátozott anyagok jegyzékét a RoHS 2 irányelv II. melléklete tartalmazza. Míg az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek tekintetében a korlátozások már érvényben vannak, a bisz(2-etil-hexil)-ftalátra (DEHP), a butil-benzil-ftalátra (BBP), a dibutil-ftalátra (DBP) és a diizobutil-ftalátra (DIBP) vonatkozó korlátozások 2019. július 22-től vagy későbbi időponttól alkalmazandók. A RoHS 2 irányelv III. és IV. melléklete felsorolja azon, adott alkalmazású elektromos és elektronikus berendezések anyagait és alkatrészeit, amelyek mentesülnek az említett irányelv 4. cikkének (1) bekezdésében az anyagokra vonatkozóan előírt korlátozás alól.

               Az 5. cikk a III. és IV. melléklet tudományos és műszaki fejlődéshez való hozzáigazításáról (mentességek jegyzékbe vételéről, megújításáról, módosításáról, visszavonásáról, illetőleg törléséről) rendelkezik. Az 5. cikk (1) bekezdésének a) pontja értelmében a III. és IV. mellékletbe további mentességek csak akkor vehetők fel, ha ez nem gyengíti az 1907/2006/EK rendelet
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: kivonásuk vagy helyettesítésük a tervezés módosításával olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok, műszakilag vagy tudományosan nem kivitelezhető; nincs biztosítva a helyettesítő anyagok megbízhatósága; vagy a helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja az így elért összes környezeti, egészségügyi és a fogyasztók biztonságát érintő előnyt.

               Ezen túlmenően az 5. cikk (1) bekezdésének előírása szerint az Európai Bizottság (a továbbiakban: Bizottság) a 20. cikkel összhangban egyedi felhatalmazáson alapuló jogi aktusok révén rendelkezik az adott alkalmazású elektromos és elektronikus berendezések anyagainak és alkatrészeinek a III. és a IV. mellékletben található jegyzékekbe történő felvételéről. Az 5. cikk (3) bekezdése és az V. melléklet állapítja meg a mentesség megadására, megújítására vagy visszavonására irányuló kérelmek benyújtására vonatkozó eljárást.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A RoHS 2 irányelv kihirdetése óta a Bizottsághoz számos, mind új mentességek engedélyezésére, mind érvényben lévő mentességek megújítására irányuló kérelem
                  3
                érkezett a gazdasági szereplőktől az 5. cikk (3) bekezdése és az V. melléklet rendelkezéseinek megfelelően.

               2015 júliusában a Bizottsághoz kérelem érkezett (2016–1. sz. kérelem) egy, a III. melléklet alkalmazási körébe tartozó újabb mentesség iránt az ólom nem közúti, szakmai használatra szánt berendezésekben alkalmazott, dízel vagy gáznemű tüzelőanyaggal működő belsőégésű motorok csapágyaiban és csapágybéléseiben való felhasználására vonatkozóan. A mentességet a 11. kategória
                  4
                tekintetében kérelmezték.

               A mentességre irányuló kérelem értékelése céljából a Bizottság az előírt műszaki és tudományos értékelés elvégzését célzó tanulmányt indított, amelynek keretén belül a kérelemmel kapcsolatban nyolchetes, a vélemények kifejtését célzó, online konzultációt
                  5
                folytatott az érdekeltekkel. Az érdekeltekkel folytatott konzultáció ideje alatt nem érkezett észrevétel.

               A kérelem értékelését tartalmazó végleges jelentés
                  6
                közzététele megtörtént, az érdekelt felek értesítést kaptak.

               Ezt követően, 2017. szeptember 22-én a Bizottság szakértői ülésen konzultált a RoHS 2 irányelv szerinti felhatalmazáson alapuló jogi aktusokkal foglalkozó, a tagállamok szakértőiből álló csoporttal. A szakértők egyetértettek a Bizottság által előterjesztett javaslattal; a tagok nagy többsége tartózkodott a hozzászólástól. A minőségi jogalkotásra vonatkozó iránymutatásnak megfelelően a Bizottság egy négyhetes véleménynyilvánítási időszakra közzétette a felhatalmazáson alapuló irányelv tervezetét a minőségi jogalkotási portálon. Észrevétel nem érkezett. Az 5. cikk (3)–(7) bekezdésében előírt valamennyi alkalmazandó intézkedésre sor került az anyag korlátozása alóli mentességekre vonatkozóan
                  7
               . A Tanács és az Európai Parlament valamennyi intézkedésről értesítést kapott.

               A végleges jelentés különösen a következő műszaki információkat és értékelést emelte ki:

               ·A megfelelő megbízhatóság eléréséhez ólmot tartalmazó csapágyakra és csapágybélésekre van szükség a szakmai használatra szánt, nem közúti berendezésekben alkalmazandó, nagyméretű, valamint zord vagy nagy kihívást jelentő környezetben működő motorokban. Ilyen csapágyakat és csapágybéléseket használnak például a mobil légkompresszorokban, a mobil hegesztőberendezésekben, illetve a darukban.

               ·Jelenleg nem állnak rendelkezésre olyan ólommentes alternatívák a piacon, amelyek kellő megbízhatósággal szavatolnák a berágódás állóságot, az illeszthetőséget, a beágyazóképességet és a törmelékkel szembeni ellenállást a szakmai használatra szánt nem közúti berendezések motorjainak alkalmazási területein. Ezért az ólom helyettesítése vagy kivonása az érintett alkalmazások esetében tudományos szempontból és műszakilag még mindig nem kivitelezhető.

               A 11. kategória értékelési eredményei azt mutatják, hogy az egyedi mentesség – a 2011/65/EU irányelv 5. cikkének megfelelően – nem gyengítené az 1907/2006/EK rendelet (REACH) által a környezet és az egészség tekintetében biztosított védelmet. Továbbá a mentesség iránti kérelemre vonatkozóan az 5. cikk (1) bekezdésének a) pontjában meghatározott releváns kritériumok legalább egyike teljesül. Mivel az érintett alkalmazások esetében ma még nem állnak rendelkezésre, és várhatóan a közeljövőben sem fognak a piacra kerülni megbízható alternatívák, indokolt a mentesség megadása 2019. július 22-től kezdődően
                  8
                az öt éves maximális érvényességi időtartamra. Mivel megbízható helyettesítő anyagok még nem állnak rendelkezésre, a helyettesítéshez kapcsolódó negatív társadalmi-gazdasági hatások ezen időszakban nem várhatók. Emellett a megadott érvényességi időtartam várhatóan nem gyakorol kedvezőtlen hatást az innovációra. A III. mellékletben szereplő mentességek hatálya közötti átfedések elkerülése érdekében a javasolt megfogalmazás egyértelművé teszi, hogy a 6. c) mentesség hatálya alá tartozó alkalmazások nem tartoznak az újonnan megadott mentesség hatálya alá.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv az ólom adott alkalmazásokban való használata érdekében mentességet biztosít a 2011/65/EU irányelv 4. cikkének (1) bekezdésében előírt korlátozások alól; e mentességet fel kell venni az irányelv III. mellékletébe.

               A jogi aktus a 2011/65/EU irányelv rendelkezéseinek és különösen az 5. cikke (1) bekezdése a) pontjában foglalt vonatkozó követelményeknek megfelelően: felhatalmazáson alapuló irányelv.

               A felhatalmazáson alapuló irányelv célja, hogy egyes, egyébként tiltott anyagok adott alkalmazásokra való felhasználását – a RoHS 2 irányelv rendelkezéseinek és az irányelvben meghatározott feltételeknek, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően – engedélyezve hozzájáruljon az emberi egészség és a környezet védeleméhez, továbbá közelítse egymáshoz a kapcsolódó rendelkezéseket a belső piac működésének biztosítása érdekében az elektromos és elektronikus berendezések területén.

               Az arányosság elvének megfelelően az intézkedés nem lépi túl a cél eléréséhez szükséges mértéket.

               A javaslat nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2018.11.16.)

               a 2011/65/EU európai parlamenti és tanácsi irányelv III. mellékletének az egyes nem közúti, szakmai használatra szánt berendezésekben alkalmazott csapágyakban és csapágybélésekben lévő ólomra vonatkozó mentesség tekintetében, a tudományos és a műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  9
                és különösen annak 5. cikke (1) bekezdésének a) pontjára,

               mivel:

               (1)
                     A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzanak egyes, az említett irányelv II. mellékletében felsorolt veszélyes anyagokat. Ez a követelmény nem vonatkozik a 2011/65/EU irányelv III. mellékletében felsorolt alkalmazásokra.

               (2)
                     A 2011/65/EU irányelv hatálya alá tartozó elektromos és elektronikus berendezések különböző kategóriáit az említett irányelv I. melléklete sorolja fel.

               (3)
                     Az ólom a 2011/65/EU irányelv II. mellékletében felsorolt korlátozott anyag. 2015 júliusában a 2011/65/EU irányelv 5. cikke (3) bekezdésének megfelelően kérelem érkezett a Bizottsághoz a 11. kategória tekintetében, az ólom egyes nem közúti, szakmai használatra szánt berendezésekben alkalmazott, dízel vagy gáznemű tüzelőanyaggal működő belsőégésű motorok csapágyaiban és csapágybéléseiben való használata érdekében biztosítandó mentesség iránt; e mentességet fel kell venni az irányelv III. mellékletébe.

               (4)
                     Ólmot tartalmazó csapágyakat és csapágybéléseket szükséges használni a berágódás állóság, az illeszthetőség, a beágyazóképesség és a törmelékkel szembeni ellenállás terén a megfelelő megbízhatóság eléréséhez szakmai használatra szánt, nem közúti berendezésekben – például mobil légkompresszorokban, mobil hegesztőberendezésekben, illetve darukban – alkalmazandó, nagyméretű, valamint zord vagy nagy kihívást jelentő környezetben működő motorokban.

               (5)
                     Jelenleg nem állnak rendelkezésre olyan ólommentes alternatívák a piacon, amelyek kellő szintű megbízhatóságot biztosítanának a szakmai használatra szánt, nem közúti berendezések motorjainak alkalmazási területein.

               (6)
                     Megbízható helyettesítő anyagok hiányában az ólom helyettesítése vagy kivonása tudományos szempontból és műszakilag nem kivitelezhető egyes szakmai használatra szánt, nem közúti berendezések motorjai esetében. A mentesség összhangban van az 1907/2006/EK európai parlamenti és tanácsi rendelettel
                  10
               , és ennélfogva nem gyengíti a környezetnek és az egészségnek a rendelet által biztosított védelmét. Ezért indokolt megadni az ólom egyes nem közúti, szakmai használatra szánt berendezések dízel vagy gáznemű tüzelőanyaggal működő belsőégésű motorjainak csapágyaiban és csapágybéléseiben való használatára vonatkozó mentességet, a 2011/65/EU irányelv III. mellékletének egy új, 42. bejegyzéssel való kiegészítésével. A III. mellékletben szereplő mentességek hatálya közötti átfedések elkerülése érdekében, valamint a jogi egyértelműség biztosítása érdekében a III. melléklet 6. c) bejegyzése alá tartozó kérelmeket helyénvaló kizárni a 2011/65/EU irányelv III. melléklete új, 42. bejegyzésének hatálya alól.

               (7)
                     Mivel a szóban forgó alkalmazások tekintetében ma még nem állnak rendelkezésre és várhatóan a közeljövőben sem fognak a piacra kerülni megbízható alternatívák, a 2011/65/EU irányelv I. mellékletében foglalt 11. kategóriára vonatkozó mentességet indokolt az öt éves maximális érvényességi időtartamra engedélyezni 2019. július 22-től, vagyis attól a naptól kezdődően, amikor a 11. kategória a 2011/65/EU irányelv 4. cikke (1) bekezdésének hatálya alá kerül. A megbízható helyettesítés felkutatására irányuló folyamatos erőfeszítések eredményeire tekintettel a mentesség érvényességének ilyetén megállapítása valószínűleg nem gyakorol kedvezőtlen hatást az innovációra.

               (8)
                     A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb 2019. július 21-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

               Ezeket a rendelkezéseket 2019. július 22-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2018.11.16.

                     a Bizottság részéről

                     elnök
                     Jean-Claude JUNCKER

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  http://ec.europa.eu/environment/waste/rohs_eee/adaptation_en.htm

                     (4)

                        A 2011/65/EU irányelv I. mellékletében felsorolt kategóriák a következők: 1. Háztartási nagygépek 2. Háztartási kisgépek 3. Információs technológiai és távközlési berendezések 4. Szórakoztatóelektronikai berendezések 5. Világítótestek 6. Elektromos és elektronikus szerszámok 7. Játékok, szabadidős és sportfelszerelések 8. Orvostechnikai eszközök 9. Felügyeleti és vezérlő eszközök, beleértve az ipari felügyeleti és vezérlő eszközöket is 10. Adagoló automaták 11. A fenti kategóriák egyikébe sem tartozó egyéb elektromos és elektronikus berendezések

                     (5)

                  A konzultáció időtartama
                  : 2015. március 14. – 2016. május 9.

                     (6)

                        https://publications.europa.eu/hu/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        A szükséges adminisztratív lépések listája megtalálható
                  a Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (8)

                        A 11. kategória 2019. július 22-én a 2011/65/EU irányelv hatálya alá kerül. A 11. kategória érvényességi idejét a RoHS 2-irányelv módosításáról szóló,
                  2017. november 15-i (EU) 2017/2102 európai parlamenti és tanácsi irányelv
                   1. cikkének 4. a) pontja határozza meg.

                     (9)

                        HL L 174., 2011.7.1., 88. o.

                     (10)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról (HL L 396., 2006.12.30., 1. o.).

    ---documentbreak---

               MELLÉKLET

               A III. melléklet a következő 42. bejegyzéssel egészül ki:

                        „42.

                        Nem közúti használatra szánt járművekben alkalmazott, dízel vagy gáznemű tüzelőanyaggal működő belsőégésű motorok csapágyaiban és csapágybéléseiben lévő ólom:

                        -a motor teljes lökettérfogata ≥ 15 liter;
                           vagy

                        -a motor teljes lökettérfogata < 15 liter és a motort olyan alkalmazásokban való működésre tervezték, ahol az indítási jelzés és a teljes terhelés közötti idő 10 másodpercnél rövidebb kell hogy legyen; vagy a rendszeres karbantartást jellemzően zord és piszkos kültéri környezetben végzik, mint például bányászati, építőipari és a mezőgazdasági alkalmazások esetén.

                        A mentesség a 11. kategória esetében alkalmazandó, kivéve az e melléklet 6. c) bejegyzésében szereplő alkalmazásokat.

                        2024. július 21-én lejár.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a belvízi hajókra vonatkozó műszaki követelmények megállapításáról szóló (EU) 2016/1629 európai parlamenti és tanácsi irányelv II., III. és V. mellékletének módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               1.1. A belvízi hajózási szabványok kidolgozásáért felelős európai bizottság (CESNI)

               A Rajnai Hajózási Központi Bizottság (CCNR) egy nemzetközi szervezet, amely a rajnai belvízi közlekedés területén szabályozási hatáskörrel rendelkezik. A CCNR részes felei négy tagállam (Belgium, Franciaország, Németország, Hollandia) és Svájc.

               A CCNR 2015-ben jóváhagyta a belvízi hajózási szabványok kidolgozásáért felelős európai bizottság (CESNI) létrehozását és működését. Ez utóbbi feladata többek között a belvízi hajózásra vonatkozó műszaki szabványok elfogadása különböző területekre – különösen a hajókra, az információs technológiára és a személyzetre – vonatkozóan, ezeknek a szabványoknak és a kapcsolódó eljárásoknak az egységes értelmezése, valamint hajózásbiztonsági, környezetvédelmi és egyéb hajózási területekkel kapcsolatos tanácskozások tartása.

               A CESNI a CCNR tagállamait és az EU tagállamait képviselő szakértőkből áll, akik államonként egy-egy szavazattal rendelkeznek.

               Az EU sem a CCNR-nek, sem a CESNI-nek nem részes fele. Szavazati jog nélkül azonban részt vehet a CESNI munkájában más olyan nemzetközi szervezetekkel együtt, amelyek küldetése érinti a CESNI tevékenységi területeit.

               A CESNI a jelen lévő CCNR- és EU-tagállamok egyhangú szavazataival fogad el szabványokat. Ha nem sikerül konszenzusra jutni arról, hogy a szabvány elfogadása napirendre kerüljön-e, a CESNI az ülésen jelen lévő tagok szavazatainak kétharmados többségével dönt. Második lépésben a CESNI a jelen lévő CCNR- és EU-tagállamok egyhangú szavazataival fogadja el a szabványt. A döntést követően a szabvány egyedi hivatkozási számot kap, és közzétételre kerül.

               A CCNR jelentős tapasztalatot halmozott fel a belvízi hajók műszaki követelményeinek megállapítása terén. A CESNI a CCNR keretében jött létre az összes EU-tagállam részvételével, ezért rendelkezik az ahhoz szükséges szakértelemmel és földrajzi reprezentativitással, hogy az Európai Unió teljes belvízi úthálózatára nézve közös szabványokat dolgozhasson ki.

               1.2. A belvízi hajók műszaki követelményeit meghatározó európai szabvány (ES-TRIN)

               A CESNI által kidolgozott egyik szabvány a belvízi hajókra vonatkozó műszaki követelményeket meghatározó európai szabvány (ES-TRIN szabvány). Ez a szabvány a belvízi hajók biztonságához szükséges egységes műszaki követelményeket fekteti le. A szabvány többek között a hajógyártásról, a belvízi hajók felszereléséről és berendezéseiről szóló rendelkezéseket, az egyes hajókategóriákról (például személyhajók, tolt kötelékek és konténerszállító hajók) szóló speciális rendelkezéseket, a hajók azonosításáról és a hajóbizonyítvány- és nyilvántartásmintákról szóló rendelkezéseket, átmeneti rendelkezéseket, valamint a műszaki szabvány alkalmazására vonatkozó utasításokat tartalmaz.

               Az ES-TRIN szabvány első változatát (ES-TRIN 2015) a CESNI a 2015. november 26-i ülésén fogadta el.

               Az ES-TRIN szabvány rendszeresen aktualizálásra kerül a CESNI munkacsoport észrevételeinek figyelembevételével.

               Az ES-TRIN szabvány rendszeres frissítésére az alábbiak érdekében van szükség:

               a belvízi hajózási biztonság magas szintjének fenntartása;

               a műszaki fejlődés követése (pl. kormányállás, navigációs berendezések);

               az uniós jogi kerettel való összeegyeztethetőség biztosítása (pl. a nem közúti mozgó gépekre vonatkozó szabályozás).

               Az ES-TRIN szabvány aktualizált változatát (ES-TRIN 2017/1) a CESNI a 2017. július 6-i ülésén fogadta el. Ez a változat különböző módosításokat tartalmaz, különösen az alábbi területeket illetően:

               emelhető kormányállás;

               a különféle nemzetközi szabványokra való hivatkozások aktualizálása;

               motorok gáz- és szilárd halmazállapotú szennyezőanyag-kibocsátása;

               a hagyományos vízi járművekre vonatkozó követelmények;

               elektromos berendezések és felszerelések;

               tűzoltórendszerek;

               gyártói adattábla a darukhoz;

               a navigációs és információs eszközökre vonatkozó rendelkezések aktualizálása;

               típusjóváhagyással rendelkező eszközökre vonatkozó átmeneti rendelkezések helyesbítése.

               1.3. A műszaki követelményekre vonatkozó jogi rendszerek összhangja

               A belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről szóló, 2016. szeptember 14-i (EU) 2016/1629 európai parlamenti és tanácsi irányelv közvetlenül hivatkozik az ES-TRIN szabványra.

               A belvízi hajókra vonatkozó műszaki követelményekkel kapcsolatos két meglévő jogi rendszer (Rajna és EU) egységességének biztosítása érdekében azonos szabványokat kell előírni. 2018. október 7-étől (az (EU) 2016/1629 irányelv átültetésének határideje, valamint az ES-TRIN 2017/01 szabvány alkalmazásának dátuma) mind az uniós jog, mind a CCNR-szabályozás azokra a szabványokra fog hivatkozni, amelyeket a CESNI az ES-TRIN 2017/01 szabványhoz ad ki.

               Az uniós jog és a CCNR szabályozási rendszere 2018. október 7-től teljes körűen összehangolásra kerül a belvízi hajók tekintetében.

               A II. melléklet módosításán (hivatkozás az ES-TRIN 2017/1 szabványra) kívül a III. és az V. melléklet módosítására is szükség van annak érdekében, hogy az (EU) 2016/1629 irányelv és az ES-TRIN 2017/01 szabvány a későbbiekben is összhangban legyen egymással.

               2.AZ AKTUS ELFOGADÁSÁT MEGELŐZŐ KONZULTÁCIÓK

               Az (EU) 2016/1629 irányelv 32. cikkével összhangban felhatalmazáson alapuló jogi aktus elfogadása előtt a Bizottságnak a jogalkotás minőségének javításáról szóló, 2016. április 13-i intézményközi megállapodásban foglalt elveknek megfelelően konzultálnia kell az egyes tagállamok által kijelölt szakértőkkel. A felhatalmazáson alapuló jogi aktus tervezetét az előírások szerint a belvízi hajókra vonatkozó műszaki követelményekkel foglalkozó bizottsági szakértői csoport ülésén kell bemutatni. Az ülésre 2017. október 13-án került sor.

               Ezenkívül a szakértők széles körű tájékoztatása, valamint a CESNI tevékenységei és az uniós jogi keret közötti összhang biztosítása érdekében az Európai Bizottság a CESNI/PT munkacsoport 2017. szeptember 27-én és 28-án tartott ülésén is ismertette a felhatalmazáson alapuló jogi aktus tervezetét.

               3.A FELHATALMAZÁSON ALAPULÓ JOGI AKTUS JOGI ELEMEI

               3.1. Az ES-TRIN szabványra vonatkozó hivatkozás aktualizálása

               Az (EU) 2016/1629 irányelv II. melléklete közvetlenül hivatkozik a vízi járművekre vonatkozó műszaki követelményeket meghatározó ES-TRIN 2015/1 szabványra. Az említett irányelv 31. cikke (1) bekezdésének megfelelően a Bizottság felhatalmazással rendelkezik arra, hogy naprakésszé tegye az ES-TRIN szabvány legfrissebb változatára történő hivatkozást, valamint arra, hogy meghatározza a szabvány alkalmazásának kezdőnapját. Mivel közzétételre került az ES-TRIN 2017/1 szabvány mint az ES-TRIN legfrissebb változata, a felhatalmazáson alapuló jogi aktus tervezete biztosítja a megfelelő aktualizálást. Az alkalmazás kezdőnapja 2018. október 7.

               3.2. A hagyományos vízi járművekre vonatkozó eljárási rendelkezések

               Az ES-TRIN 2017/1 szabvány a hagyományos vízi járművekre vonatkozó különleges rendelkezéseket tartalmaz. Az (EU) 2016/1629 irányelv és az ES-TRIN szabvány követelményei közötti összhang biztosítása, valamint az eljárási rendelkezések észszerűsítése érdekében módosítani kell az irányelv V. mellékletét a részletes eljárási rendelkezések tekintetében. Az V. melléklet 2.01. cikkének (2) bekezdése szabályozza a felügyeleti szerv összetételét. Az ES-TRIN 2017/1 szabványnak megfelelően a hagyományos vízi járművekre vonatkozó bizonyítvány megszerzése szemléhez kötött, amelyet a hagyományos hajókról speciális szakismerettel rendelkező szakértőnek kell elvégeznie. A hagyományos vízi járművek szakértőjét az ES-TRIN 2017/1 szabvány a következőképpen határozza meg: „A tagállam illetékes hatósága vagy meghatalmazott intézménye által kinevezett olyan személy, aki az érintett területen szerzett képesítése és tapasztalata miatt speciális szakismerettel rendelkezik a hagyományos vízi járművekről, és aki ismeri a vonatkozó – a hagyományos vízi járművek építésének időszakában is alkalmazott – műszaki követelményeket és szabályokat.” A szakértőnek a felügyeleti szervhez kell tartoznia.

               Az irányelv 31. cikkének (4) bekezdésével összhangban a Bizottság felhatalmazást kap arra, hogy felhatalmazáson alapuló jogi aktusokat fogadjon el az V. mellékletnek a közigazgatási rendelkezések aktualizálása és észszerűsítése érdekében történő kiigazítására vonatkozóan. A felhatalmazáson alapuló jogi aktus tervezete biztosítja, hogy az (EU) 2016/1629 irányelv V. melléklete 2.01. cikke (2) bekezdése összhangba kerüljön az ES-TRIN 2017/1 rendelkezéseivel.

               3.3. Az 1. és 2. zóna belvízi útjain, valamint a 3. zónába tartozó nem összekapcsolt belvízi utakon közlekedő vízi járművekre vonatkozó lehetséges kiegészítő műszaki követelmények jegyzékének pontosítása

               Az (EU) 2016/1629 irányelv III. melléklete kimerítő felsorolást ad a tagállamok által az említett irányelv 23. cikkének (1) és (2) bekezdése alapján elfogadandó nemzeti követelmények tárgyköreiről.

               Az (EU) 2016/1629 irányelv 31. cikke (3) bekezdésének megfelelően a Bizottság felhatalmazást kap arra, hogy a III. mellékletnek a műszaki és tudományos eredményekhez történő igazítása érdekében felhatalmazáson alapuló jogi aktusokat fogadjon el.

               Az (EU) 2016/1629 irányelv III. mellékletének 2. pontját aktualizálni kell, hogy jobban összhangba kerüljön az ES-TRIN szabvány rendelkezéseivel. Ez a 2. pont – az ES-TRIN 3.02. cikkének analógiájára – a „Szilárdság” és a „Stabilitás” tárgyára vonatkozó rendelkezéseket érinti. A 2. pont jelenlegi címe nem pontosan felel meg a francia bekezdések tartalmának. A felhatalmazáson alapuló jogi aktus tervezete biztosítja a szükséges kiigazításokat.

               2017 júliusában a belvízihajó-osztályozó társaságok elismert csoportja (GERC) felhívta a figyelmet arra, hogy lehetőség van az (EU) 2016/1629 irányelv III. mellékletében foglalt jegyzék javítására.

               A III. melléklet felsorolja az 1. és 2. zóna belvízi útjain, valamint a 3. zónába tartozó nem összekapcsolt belvízi utakon közlekedő vízi járművekre vonatkozó lehetséges kiegészítő műszaki követelmények tárgyköreit.

               Ez a jegyzék nem kimerítő jellegű, és nem tartalmaz a gépi berendezésekre vonatkozó tárgyköröket.

               Az 1. és 2. zónában történő hajózás vonatkozásában nyilvánvalónak tűnik megkövetelni a hajótest szerkezetének megerősítését annak érdekében, hogy ellenálljon bizonyos hullámmagasságnak (az (EU) 2016/1629 irányelv III. mellékletének 2. pontja). Az említett hajózási zónákban működtetendő gépi berendezésekkel szemben támasztandó lehetséges műszaki követelmények – különösen a vízi járművek megbízható meghajtásának biztosítását tekintve – a jegyzékben nincsenek egy erre vonatkozó tárgykör alatt feltüntetve.

               Az ES-TRIN szabvány 8.01. cikkének (1) bekezdése nem ír elő meghatározott követelményeket a gépi berendezésekre vonatkozóan, csupán azt követeli meg, hogy a motorokat és hozzájuk tartozó berendezéseket a bevált gyakorlatnak megfelelően kell megtervezni, megépíteni és üzembe helyezni.

               Az (EU) 2016/1629/EU irányelv III. mellékletének a „8. Gépek” ponttal való kiegészítése lehetővé teszi, hogy a tagállamok biztonsági célból kiegészítő nemzeti rendelkezéseket fogadjanak el.

               A felhatalmazáson alapuló jogi aktus biztosítja a szükséges kiigazításokat.

               Az (EU) 2016/1629 irányelv III. mellékletének javasolt módosításai igen korlátozott kihatással járnak, mivel nem teszik szükségessé a meglévő nemzeti szabályozás módosítását; ugyanakkor fokozzák a jogbiztonságot, valamint annak lehetőségét, hogy garantálva legyen az 1. és a 2. zónában a biztonság.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2018.4.18.)

               a belvízi hajókra vonatkozó műszaki követelmények megállapításáról szóló (EU) 2016/1629 európai parlamenti és tanácsi irányelv II., III. és V. mellékletének módosításáról

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről szóló, 2016. szeptember 14-i (EU) 2016/1629 európai parlamenti és tanácsi irányelvre
                  1
                és különösen annak 31. cikke (1), (3) és (4) bekezdésére,

               mivel:

               (1)Az (EU) 2016/1629 irányelv
                  2
                2018. október 7-ével hatályon kívül helyezi a 2006/87/EK európai parlamenti és tanácsi irányelvet. Az (EU) 2016/1629 irányelv II. melléklete megállapítja, hogy a vízi járművekre alkalmazandó műszaki követelmények megegyeznek az ES-TRIN 2015/1 számú szabványban foglaltakkal.

               (2)A belvízi hajózási ágazatban az uniós intézkedéseknek az egységesség biztosítására kell irányulniuk a belvizeken közlekedő hajókra alkalmazandó uniós műszaki követelmények kidolgozásakor.

               (3)A Rajnai Hajózási Központi Bizottság (CCNR) keretében 2015. június 3-án létrejött a belvízi hajózási szabványok kidolgozásáért felelős európai bizottság (CESNI), amelynek feladata, hogy különféle területeken – különösen a hajók, az információs technológia és a legénység vonatkozásában – a belvízi hajózásra vonatkozó műszaki szabványokat dolgozzon ki.

               (4)2017. július 6-i ülésén a CESNI elfogadta a belvízi hajók műszaki követelményeiről szóló új európai szabványt, az ES-TRIN 2017/1 szabványt
                  3
               .

               (5)Az ES-TRIN szabvány a belvízi hajók biztonságának garantálásához szükséges egységes műszaki követelményeket fekteti le. A szabvány többek között a hajógyártásról, a belvízi hajók felszereléséről és berendezéseiről szóló rendelkezéseket, az egyes hajókategóriákról (például személyhajók, tolt kötelékek és konténerszállító hajók) szóló speciális rendelkezéseket, az automatikus hajóazonosítási rendszerről, a hajók azonosításáról és a hajóbizonyítvány- és nyilvántartásmintákról szóló rendelkezéseket, átmeneti rendelkezéseket, valamint a műszaki szabvány alkalmazására vonatkozó utasításokat tartalmaz.

               (6)A CCNR módosítani fogja módosítani fogja működésének jogi keretét, a rajnai hajók szemleszabályzatát abból a célból, hogy az hivatkozzék az új szabványra, és azt a felülvizsgált rajnai hajózási egyezmény alkalmazásának keretében kötelezővé tegye.

               (7)Az (EU) 2016/1629 európai parlamenti és tanácsi irányelvet ezért ennek megfelelően módosítani kell.

               (8)A koherencia érdekében a módosított rendelkezéseket át kell ültetni, és azokat az (EU) 2016/1629 irányelv átültetésére és alkalmazására eredetileg előírt időponttól kell alkalmazni,

               ELFOGADTA EZT AZ IRÁNYELVET:

               1. cikk

               Az (EU) 2016/1629 irányelv a következőképpen módosul:

               1.a II. melléklet helyébe ezen irányelv I. mellékletének szövege lép;

               2.a III. melléklet ezen irányelv II. mellékletének megfelelően módosul;

               3.az V. melléklet ezen irányelv III. mellékletének megfelelően módosul.

               2. cikk

               (1)A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2018. október 7-ig megfeleljenek, és amelyek ettől a naptól alkalmazandók. E rendelkezések szövegét haladéktalanul megküldik a Bizottság számára.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2018.4.18.

                     a Bizottság részéről

                     elnök
                     Jean-Claude JUNCKER

                     (1)

                        HL L 252., 2016.9.16., 118. o.

                     (2)

                        Az Európai Parlament és a Tanács 2006/87/EK irányelve (2006. december 12.) a belvízi hajókra vonatkozó műszaki követelmények megállapításáról és a 82/714/EGK tanácsi irányelv hatályon kívül helyezéséről (HL L 389., 2006.12.30., 1. o.).

                     (3)

                        2017-II-1 CESNI-határozat.

    ---documentbreak---

               I. MELLÉKLET

               „II. MELLÉKLET

               AZ 1., 2., 3. ÉS 4. ZÓNA BELVÍZI ÚTJAIN KÖZLEKEDŐ HAJÓKRA VONATKOZÓ MŰSZAKI MINIMUMKÖVETELMÉNYEK

               A vízi járművekre alkalmazandó műszaki követelmények megegyeznek az ES-TRIN 2017/1 számú szabványban foglaltakkal.”

               II. MELLÉKLET

               Az (EU) 2016/1629 irányelv III. melléklete a következőképpen módosul:

               1. a 2. pont helyébe a következő szöveg lép:

               „2. Szilárdság és stabilitás

               — Szerkezeti megerősítés és stabilitás

               — Elismert hajóosztályozó társaság által kiadott bizonyítvány/igazolás”;

               2. a szöveg a következő 8. ponttal egészül ki:

               „8. Gépek

               –Kormányrendszerek

               –Csavartengelyek és tartozékaik

               –Hajtóművek, tengelykapcsolók és azok tartozékai

               –Orrsugárkormány megléte

               –Fenékvízrendszerek és tűzoltó berendezések

               –Vészüzemi áramforrások és elektromos berendezések

               –Elismert hajóosztályozó társaság által kiadott bizonyítvány/igazolás”.

               III. MELLÉKLET

               Az (EU) 2016/1629 irányelv V. melléklete 2.01. cikkének (2) bekezdése a következőképpen módosul:

               1. a c) pont helyébe a következő szöveg lép:

               „c) egy olyan hajózási szakember, aki olyan belvízi utakra szóló hajóvezetői engedéllyel rendelkezik, amely feljogosítja az ellenőrizendő hajó vezetésére;”

               2. a bekezdés a következő d) ponttal egészül ki:

               „d) egy, a hagyományos vízi járművek szemléjének végzésében jártas szakértő.”


title: A BIZOTTSÁG (EU) .../... FELHATALMAZÁSON ALAPULÓ IRÁNYELVE a 2011/65/EU európai parlamenti és tanácsi irányelv III. mellékletének a foszforokat tartalmazó kisülőlámpákban található fluoreszkáló porban aktivátorként alkalmazott ólomra megadott mentesség tekintetében, a tudományos és a műszaki fejlődéshez történő hozzáigazítás céljából történő módosításáról

text:
               INDOKOLÁS

               1.A FELHATALMAZÁSON ALAPULÓ JOGI AKTUS HÁTTERE

               Ez a felhatalmazáson alapuló bizottsági irányelv a műszaki fejlődéshez való hozzáigazítás céljából egyes, ólmot tartalmazó alkalmazásokra vonatkozó mentesség tekintetében módosítja az egyes veszélyes anyagok elektromos és elektronikus berendezésekben való alkalmazásának korlátozásáról szóló 2011/65/EU európai parlamenti és tanácsi irányelv (átdolgozás)
                  1
                (a továbbiakban: RoHS 2 irányelv) III. mellékletét.

               A RoHS 2 irányelv 4. cikke az egyes veszélyes anyagok elektromos és elektronikus berendezésekben való alkalmazásának korlátozásáról rendelkezik. Az irányelv 2011. július 21-én lépett hatályba.

               A korlátozott anyagok jegyzékét a RoHS 2 irányelv II. melléklete tartalmazza. Míg az ólom, a higany, a kadmium, a hat vegyértékű króm, a polibrómozott bifenilek és a polibrómozott difenil-éterek tekintetében a korlátozások már érvényben vannak, a bisz(2-etil-hexil)-ftalátra (DEHP), a butil-benzil-ftalátra (BBP), a dibutil-ftalátra (DBP) és a diizobutil-ftalátra (DIBP) vonatkozó korlátozások 2019. július 22-től vagy későbbi időponttól alkalmazandók. A RoHS 2 irányelv III. és IV. melléklete felsorolja azon, adott alkalmazású elektromos és elektronikus berendezések anyagait és alkatrészeit, amelyek mentesülnek a RoHS 2 irányelv 4. cikkének (1) bekezdésében az anyagokra vonatkozóan előírt korlátozás alól.

               Az 5. cikk a III. és IV. melléklet tudományos és műszaki fejlődéshez való hozzáigazításáról (mentességek jegyzékbe vételéről, megújításáról, módosításáról, visszavonásáról, illetőleg törléséről) rendelkezik. Az 5. cikk (1) bekezdésének a) pontja értelmében a III. és IV. mellékletbe további mentességek csak akkor vehetők fel, ha ez nem gyengíti az 1907/2006/EK rendelet
                  2
                által a környezet és az egészség tekintetében biztosított védelmet, és ha az alábbi feltételek bármelyike teljesül: kivonásuk vagy helyettesítésük a tervezés módosításával olyan anyagok vagy alkatrészek használatával, amelyekhez nem szükségesek a II. mellékletben felsorolt anyagok, műszakilag vagy tudományosan nem kivitelezhető; nincs biztosítva a helyettesítő anyagok megbízhatósága; vagy a helyettesítés által okozott összes káros környezeti, egészségügyi és a fogyasztók biztonságát érintő hatás várhatóan meghaladja az így elért összes környezeti, egészségügyi és a fogyasztók biztonságát érintő előnyt.

               Ezen túlmenően az 5. cikk (1) bekezdésének előírása szerint az Európai Bizottság (a továbbiakban: Bizottság) a 20. cikkel összhangban egyedi felhatalmazáson alapuló jogi aktusok révén rendelkezik az adott alkalmazású elektromos és elektronikus berendezések anyagainak és alkatrészeinek a III. és a IV. mellékletben található jegyzékekbe történő felvételéről. Az 5. cikk (3) bekezdése és az V. melléklet állapítja meg a mentesség megadására, megújítására vagy visszavonására irányuló kérelmek benyújtására vonatkozó eljárást.

               2.AZ AKTUS ELFOGADÁSÁT MEGELŐZŐ KONZULTÁCIÓK

               A RoHS 2 irányelv kihirdetése óta a Bizottsághoz számos, mind új mentességek engedélyezésére, mind érvényben lévő mentességek megújítására irányuló kérelem
                  3
                érkezett a gazdasági szereplőktől az 5. cikk (3) bekezdése és az V. melléklet rendelkezéseinek megfelelően.

               A III. melléklet jelenlegi 18. b) bejegyzésében foglalt mentesség engedélyezi az ólom használatát a foszforokat, mint például BSP-t (BaSi2O5:Pb) tartalmazó kisülőlámpákban található fluoreszkáló porban aktivátorként (1 tömegszázaléknyi vagy kevesebb ólom), szoláriumcsövekként való felhasználás esetén. A Bizottsághoz 2014 decemberében és 2015 januárjában két kérelem érkezett e mentesség megújítására. Ugyan a 18. b) mentesség 1–7. és 10. kategóriára vonatkozó lejárati határideje
                  4
                a RoHS irányelv követelményei (az 5. cikk (5) bekezdésének második albekezdése) alapján 2016. július 21. volt, az mindaddig alkalmazandó, amíg a Bizottság nem hoz határozatot a megújítás iránti kérelemről. Ezenkívül a Bizottság 2015 januárjában 2015–3 számon kérelem érkezett a foszforokat tartalmazó, fényterápiás lámpaként használt kisülőlámpákra vonatkozó újabb mentességnek a IV. mellékletbe történő felvétele iránt. Mivel az értékelés azt mutatta, hogy az orvosi felhasználásra szánt fénycsövek barnító berendezésekbe is beleilleszthetők és fordítva, az a döntés született, hogy ezeket a mentességi kérelmeket a 18. b) bejegyzésben foglalt mentesség értékelési körébe vonják.

               A mentességre irányuló kérelem értékelése céljából a Bizottság az előírt műszaki és tudományos értékelés elvégzését célzó tanulmányt indított, amelynek keretén belül a kérelemmel kapcsolatban nyolchetes, a vélemények kifejtését célzó, online konzultációt
                  5
                folytatott az érdekeltekkel. Az érdekeltekkel folytatott konzultáció ideje alatt egy észrevétel érkezett.

               A kérelem értékelését tartalmazó végleges jelentés
                  6
                közzététele megtörtént, az érdekelt felek értesítést kaptak.

               Ezt követően a Bizottság egy 2016. december 15-én tartott szakértői találkozó keretében konzultált a RoHS 2 irányelv szerinti felhatalmazáson alapuló jogi aktusokkal foglalkozó, a tagállamok szakértőiből álló csoporttal, amelyen a kérelmezők és a leginkább érintett felek előadásokat tartottak. A szakértők egyetértettek a Bizottság által előterjesztett tervezettel; a tagok nagy többsége távol maradt vagy tartózkodott a hozzászólástól. A minőségi jogalkotásra vonatkozó iránymutatásnak megfelelően a Bizottság egy négyhetes véleménynyilvánítási időszakra közzétette a felhatalmazáson alapuló irányelv tervezetét a minőségi jogalkotási portálon. Két észrevétel érkezett, amelyek a felhatalmazáson alapuló irányelv tervezetének szövegében alkalmazandó kategóriák kérdésével foglalkoztak. Az észrevételeket figyelembe vették, és a felhatalmazáson alapuló irányelv tervezetét ennek megfelelően módosították. Az említett módosítást követő második négyhetes nyilvános visszajelzési időszak során négy észrevétel érkezett, amelyek mindegyike támogatta a felhatalmazáson alapuló irányelv tervezetét, az egyik észrevétel pedig azonnali alkalmazást és hosszabb érvényességi időszakot kért. Az 5. cikk (3)–(7) bekezdésében előírt valamennyi szükséges intézkedésre sor került az anyag korlátozása alóli mentességekkel kapcsolatban
                  7
               . A Tanács és az Európai Parlament valamennyi intézkedésről értesítést kapott.

               A végleges jelentés különösen a következő műszaki információkat és értékelést emelte ki:

               ·A fluoreszkáló porban aktivátorként ólom szükséges ahhoz, hogy a bárium-szilikát foszfor fluoreszkáljon. Átalakítja a 254 nm-es sugárzást a tervezett UV (290 nm-400 nm) sugárzássá, és a barnításhoz és egyes gyógyászati alkalmazásokban használt beltéri, kisnyomású higanygőzfénycsövek több mint 95 %-ában használják. Biztosítja a bőr pigmentációjának (barnulást eredményező hatás) elindításához elengedhetetlen, 350 nm-es hullámhosszú UV-intenzitást.

               ·A barnító berendezések szigorú szabályozás hatálya alá tartoznak az EU-ban, és az ólom esetleges alternatívájának megbízhatósági, biztonsági és egészségügyi kockázatokkal kapcsolatos kritériumoknak kellene megfelelnie. Jelenleg nem állnak rendelkezésre megbízható ólommentes alternatívák, ezért az ólom helyettesítése még tudományosan és műszakilag nem kivitelezhető.

               Az 1–7. és a 10. kategória értékelési eredményei azt mutatják, hogy az egyedi mentesség megfelel az 1907/2006/EK (REACH) rendeletnek és ennélfogva nem gyengíti a környezet és az egészség tekintetében a rendelet által biztosított védelmet, a 2011/65/EU irányelv 5. cikkének megfelelően. Továbbá a III. melléklet 18. b) bejegyzésével kapcsolatos mentesség iránti kérelemre vonatkozóan az 5. cikk (1) bekezdésének a) pontjában meghatározott releváns kritériumok legalább egyike teljesül. Mivel a szóban forgó alkalmazások tekintetében ma még nem állnak rendelkezésre, és várhatóan a közeljövőben sem fognak a piacra kerülni kellően megbízható alternatívák, indokolt a 2021. július 21-ig tartó érvényességi időtartam; mivel megbízható helyettesítő anyagok még nem állnak rendelkezésre, a helyettesítéshez kapcsolódó negatív társadalmi-gazdasági hatások ezen időszakban nem várhatók. Emellett a megadott érvényességi időtartam várhatóan nem gyakorol kedvezőtlen hatást az innovációra. Továbbá tekintettel a 2015–3. számú kérelemre és arra a tényre, hogy mechanikai szempontból lehetséges, hogy ugyanabba a lámpatestbe vagy berendezésbe orvosi és barnítási célra szánt fénycső is beilleszthető, a 18. b) mentességet új albejegyzéssel kell kiegészíteni az orvosi alkalmazásokra vonatkozóan (amely nem érinti a IV. melléklet 34. pontja alá tartozó alkalmazásokat).

               Az 1–7. és a 10. kategóriától eltérő kategóriák esetében az érvényben lévő mentesség az 5. cikk (2) bekezdésében megállapított érvényességi időtartam alatt marad hatályban.

               3.A FELHATALMAZÁSON ALAPULÓ JOGI AKTUS JOGI ELEMEI

               A felhatalmazáson alapuló irányelv az ólom adott alkalmazásokban való használata érdekében mentességet biztosít a 2011/65/EU irányelv 4. cikkének (1) bekezdésében előírt korlátozások alól; e mentességet fel kell venni az irányelv III. mellékletébe.

               A jogi aktus a 2011/65/EU irányelv rendelkezéseinek és különösen az 5. cikke (1) bekezdése a) pontjában foglalt vonatkozó követelményeknek megfelelően: felhatalmazáson alapuló irányelv.

               A felhatalmazáson alapuló irányelv célja, hogy egyes, egyébként tiltott anyagok adott alkalmazásokra való felhasználását – a RoHS 2 irányelv rendelkezéseinek és az irányelvben meghatározott feltételeknek, valamint az abban meghatározott, a III. és a IV. melléklet tudományos és műszaki fejlődéshez történő hozzáigazítását szolgáló eljárásnak megfelelően – engedélyezve hozzájáruljon az emberi egészség és a környezet védeleméhez, továbbá közelítse egymáshoz a kapcsolódó rendelkezéseket a belső piac működésének biztosítása érdekében az elektromos és elektronikus berendezések területén.

               Az arányosság elvének megfelelően az intézkedés nem lépi túl a cél eléréséhez szükséges mértéket.

               A javaslat nincs hatással az uniós költségvetésre.

               A BIZOTTSÁG (EU) .../... FELHATALMAZÁSON ALAPULÓ IRÁNYELVE

               (2018.11.16.)

               a 2011/65/EU európai parlamenti és tanácsi irányelv III. mellékletének a foszforokat tartalmazó kisülőlámpákban található fluoreszkáló porban aktivátorként alkalmazott ólomra megadott mentesség tekintetében, a tudományos és a műszaki fejlődéshez történő hozzáigazítás céljából történő módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre
                  8
                és különösen annak 5. cikke (1) bekezdésének a) pontjára,

               mivel:

               (1)
                     A 2011/65/EU irányelv előírja a tagállamok számára annak biztosítását, hogy a forgalomba hozott elektromos és elektronikus berendezések ne tartalmazzanak egyes, az említett irányelv II. mellékletében felsorolt veszélyes anyagokat. Ez a követelmény nem vonatkozik a 2011/65/EU irányelv III. mellékletében felsorolt alkalmazásokra.

               (2)
                     A 2011/65/EU irányelv hatálya alá tartozó elektromos és elektronikus berendezések különböző kategóriáit az említett irányelv I. melléklete sorolja fel.

               (3)
                     Az ólom a 2011/65/EU irányelv II. mellékletében felsorolt korlátozott anyag. Az (1 tömegszázaléknyi vagy kevesebb) ólom fluoreszkáló porban aktivátorként való használata a kisülőlámpákban a foszforokat, mint például BSP-t (BaSi2O5:Pb) tartalmazó szoláriumcsövekként való felhasználás esetén azonban mentességet kapott a korlátozás alól, ezért jelenleg fel van tüntetve az említett irányelv III. mellékletének 18. b) bejegyzésében. A mentesség eredeti lejárati időpontja a szóban forgó irányelv 5. cikke (2) bekezdésének második albekezdésével összhangban az 1–7. és a 10. kategória esetében 2016. július 21. volt.

               (4)
                     A Bizottsághoz a 2011/65/EU irányelv 5. cikke (5) bekezdése első albekezdésének megfelelően 2015. január 21. előtt kérelem érkezett a mentesség megújítására. Ez a mentesség mindaddig érvényben marad, amíg az említett cikk második albekezdésével összhangban nem fogadnak el határozatot a kérelemről.

               (5)
                     Ezenkívül a Bizottsághoz 2015 januárjában 2015–3 számon kérelem érkezett a foszforokat tartalmazó fényterápiás lámpaként használt kisülőlámpákra (orvosi berendezések) vonatkozó újabb mentességnek a IV. mellékletbe történő felvételére. Mivel az értékelés azt mutatta, hogy az orvosi felhasználásra szánt lámpa beleilleszthető a barnító berendezésekbe és fordítva, az a döntés született, hogy ezeket a mentességi kérelmeket a III. melléklet a 18. b) bejegyzésében foglalt mentesség értékelési körébe vonják.

               (6)
                     A fluoreszkáló porban aktivátorként ólom szükséges ahhoz, hogy a bárium-szilikát foszfor fluoreszkáljon. Átalakítja a 254 nm-es sugárzást a tervezett UV (290 nm-400 nm) sugárzássá, és a barnításhoz és egyes gyógyászati alkalmazásokban használt beltéri, kisnyomású higanygőzfénycsövek több mint 95 %-ában használják. Biztosítja a bőr pigmentációjának elindításához elengedhetetlen, 350 nm-es hullámhosszú UV-intenzitást.

               (7)
                     A barnító berendezések szigorú szabályozás hatálya alá tartoznak az Unióban, és az ólom bármely esetleges alternatívájának meg kellene felelnie a megbízhatósági, biztonsági és egészségügyi kockázatokkal kapcsolatos kritériumoknak. Jelenleg nem állnak rendelkezésre ilyen alternatívák.

               (8)
                     Megbízható helyettesítő anyagok hiányában az ólom helyettesítése vagy kivonása tudományos szempontból és műszakilag nem kivitelezhető egyes foszforokat tartalmazó kisülőlámpák esetében. A mentesség összhangban van az 1907/2006/EK európai parlamenti és tanácsi rendelettel
                  9
               , és ennélfogva nem gyengíti a környezetnek és az egészségnek a rendelet által biztosított védelmét. Ezért a foszforokat, mint például BSP-t (BaSi2O5:Pb) tartalmazó kisülőlámpákban található fluoreszkáló porban aktivátorként alkalmazott (1 tömegszázaléknyi vagy kevesebb) ólom használatára vonatkozó mentességet szoláriumcsövekként való felhasználás esetén helyénvaló megújítani.

               (9)
                     Mivel a szóban forgó alkalmazások tekintetében ma még nem állnak rendelkezésre a piacon megbízható alternatívák, a 2011/65/EU irányelv I. mellékletének 1–7. és 10. kategóriájára vonatkozó mentességet indokolt az öt éves maximális érvényességi időtartamra engedélyezni 2021. július 21-től. A megbízható helyettesítés felkutatására irányuló folyamatos erőfeszítések eredményeire tekintettel a mentesség érvényességének ilyetén megállapítása valószínűleg nem gyakorol kedvezőtlen hatást az innovációra.

               (10)
                     A 2011/65/EU irányelv I. mellékletének 1–7. és 10. kategóriától eltérő kategóriái esetében az érvényben lévő mentesség a 2011/65/EU irányelv 5. cikke (2) bekezdésének második albekezdésében megállapított érvényességi időtartam alatt marad hatályban. A jogi egyértelműség érdekében az említett irányelv III. mellékletében fel kell tüntetni a lejárati dátumokat.

               (11)
                     Tekintettel a 2015–3. számú kérelemre és arra a tényre, hogy mechanikai szempontból lehetséges, hogy egy orvosi használatra szánt fénycső barnító berendezésbe is beilleszthető és fordítva, helyénvaló a 2011/65/EU irányelv III. mellékletét ki kell egészíteni az orvosi alkalmazásokra vonatkozó, új 18. b)-I. albejegyzéssel, amely nem érinti a 2011/65/EU irányelv IV. mellékletének 34. bejegyzése alá tartozó alkalmazásokat. Ezt az albejegyzést az 5. és 8. kategóriára kell alkalmazni, és 2021. július 21-ig érvényes.

               (12)
                     A 2011/65/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

               1. cikk

               A 2011/65/EU irányelv III. melléklete ezen irányelv mellékletének megfelelően módosul.

               2. cikk

               (1)A tagállamok legkésőbb [az ezen irányelv hatálybalépését követő 12. hónap utolsó napja]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

               Ezeket a rendelkezéseket [az ezen irányelv hatálybalépését követő 12. hónap utolsó napja + 1 nap]-tól/-től alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

               3. cikk

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               4. cikk

               Ennek az irányelvnek a tagállamok a címzettjei.

               Kelt Brüsszelben, -án/-én. 2018.11.16.

                     a Bizottság részéről

                     elnök
                     Jean-Claude JUNCKER

                     (1)

                        HL L 174., 2011.7.1., 88. o.

                     (2)

                        HL L 396., 2006.12.30., 1. o.

                     (3)

                        Ezek listája az alábbi internetcímen érhető el:
                  http://ec.europa.eu/environment/waste/rohs_eee/adaptation_hu.htm

                     (4)

                        Ezek a kategóriák a következők: 1. Háztartási nagygépek 2. Háztartási kisgépek 3. Információs technológiai és távközlési berendezések 4. Szórakoztatóelektronikai berendezések 5. Világítótestek 6. Elektromos és elektronikus szerszámok 7. Játékok, szabadidős és sportfelszerelések 10. Adagoló automaták. Az elektromos és elektronikus berendezések kategóriáinak jegyzékét a RoHS irányelv I. melléklete tartalmazza.

                     (5)

                  A konzultáció időtartama
                  : 2015. augusztus 21-től 2015. október 16-ig.

                     (6)

                     https://bookshop.europa.eu/hu/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        A szükséges adminisztratív lépések listája megtalálható
                  a Bizottság honlapján
                  . Az eljárás aktuális állása minden egyes felhatalmazáson alapuló jogiaktus-tervezet esetében megtekinthető a felhatalmazáson alapuló jogi aktusok intézményközi nyilvántartásában a következő címen:
                  https://webgate.ec.europa.eu/regdel/#/home
                  .

                     (8)

                        HL L 174., 2011.7.1., 88. o.

                     (9)

                        Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról (HL L 396., 2006.12.30., 1. o.).

    ---documentbreak---

               MELLÉKLET

               A III. mellékletben a 18. b) bejegyzés helyébe a következő szöveg lép:

                        „18. b)

                        Ólom a foszforokat, mint például BSP-t (BaSi2O5:Pb) tartalmazó kisülőlámpákban található fluoreszkáló porban aktivátorként (1 tömegszázaléknyi vagy kevesebb ólom), szoláriumcsövekként való felhasználás esetén

                        A mentesség a következő időpontokban jár le:

                        -az 1–7. és a 10. kategória esetében 2021. július 21-én;

                        -a 8. és a 9. kategóriába tartozó, az in vitro diagnosztikai orvostechnikai eszközöktől, valamint az ipari felügyeleti és vezérlő eszközöktől eltérő eszközök esetében 2021. július 21-én;

                        -a 8. kategóriába tartozó in vitro diagnosztikai orvostechnikai eszközök esetében 2023. július 21-én;

                        -a 9. kategóriába tartozó ipari felügyeleti és vezérlő eszközök és a 11. kategória esetében 2024. július 21-én.

                        18. b)-I

                        Ólom a foszforokat, mint például BSP-t (BaSi2O5:Pb) tartalmazó kisülőlámpákban található fluoreszkáló porban aktivátorként (1 tömegszázaléknyi vagy kevesebb ólom), orvosi fényterápiás berendezésekben való felhasználás esetén

                        A mentesség az 5. és a 8. kategóriára vonatkozik a IV. melléklet 34. bejegyzésének hatálya alá tartozó alkalmazások kivételével, és 2021. július 21-én lejár.”


title: A BIZOTTSÁG (EU) .../... VÉGREHAJTÁSI IRÁNYELVE a 2002/55/EK tanácsi irányelv 2. cikke (1) bekezdésének b) pontjában, a 2008/72/EK tanácsi irányelv II. mellékletében és a 93/61/EGK bizottsági irányelv mellékletében szereplő nemzetség- és fajlista módosításáról

text:
               A BIZOTTSÁG (EU) .../... VÉGREHAJTÁSI IRÁNYELVE

               (2019.6.17.)

               a 2002/55/EK tanácsi irányelv 2. cikke (1) bekezdésének b) pontjában, a 2008/72/EK tanácsi irányelv II. mellékletében és a 93/61/EGK bizottsági irányelv mellékletében szereplő nemzetség- és fajlista módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre
                  1
                és különösen annak 2. cikke (2) bekezdésére,

               tekintettel a vetőmagokon kívüli zöldségszaporító és -ültetési anyagok forgalmazásáról szóló, 2008. július 15-i 2008/72/EK tanácsi irányelvre
                  2
                és különösen annak 1. cikke (3) bekezdésére és 22. cikkére,

               tekintettel a 92/33/EGK tanácsi irányelv értelmében a vetőmagokon kívüli zöldségszaporító és palántázóanyagokra vonatkozó feltételek jegyzékének meghatározásáról szóló, 1993. július 2-i 93/61/EGK bizottsági irányelvre
                  3
                és különösen annak 1. cikkére,

               mivel:

               (1)Mind a 2002/55/EK, mind a 2008/72/EK tanácsi irányelv egy olyan kétoszlopos táblázatban határozza meg a hatálya alá tartozó fajokat, amely az egyik oszlopban a fajok tudományos nevét, a másik oszlopban a fajok egy vagy több közhasználatú nevét tartalmazza.

               (2)Vannak olyan zöldségfajták, amelyek a táblázatokban tudományos nevükön felsorolt valamely fajhoz tartoznak ugyan, de nem az ott közhasználatú néven felsorolt fajtákhoz. Ezért meg kell határozni, hogy az ilyen fajták a 2002/55/EK és a 2008/72/EK irányelv hatálya alá tartoznak-e.

               (3)Figyelembe kell venni azt a tényt, hogy míg bizonyos, nagy változatosságot mutató zöldségfajok egyes fajtáit az Unióban széles körben forgalmazzák, addig más fajták forgalmazása csupán egy-egy nemzeti vagy regionális piacra korlátozódik. Ezért nem lenne helyénvaló e zöldségfajok valamennyi fajtájával foglalkozni. Inkább úgy kell rendelkezni, hogy bizonyos fajok esetében valamennyi fajta, míg más fajok esetében csak bizonyos fajták tartozzanak az említett jogszabályok hatálya alá.

               (4)A kultúrnövények nevezéktanának nemzetközi kódexe (ICNCP) a termesztett fajok fajtáinak besorolása céljából bevezette a „csoport” hivatalos kategóriát. A „csoport” kategória alkalmas azoknak az adott fajokhoz tartozó fajtáknak a meghatározására, amelyekre kiterjed a 2002/55/EK és a 2008/72/EK irányelv hatálya.

               (5)Annak meghatározása érdekében, hogy egy zöldségfaj valamennyi fajtája vagy csak egyes csoportok tartoznak-e az irányelvek hatálya alá, a 2002/55/EK és a 2008/72/EK irányelvben szereplő, fajokra vonatkozó táblázatokat módosítani szükséges. A zöldségfajok botanikai neveit és az azokhoz tartozó csoportneveket egy olyan hierarchikus rendszerben kell feltüntetni, amely egyértelművé teszi az egyes fajokhoz tartozó fajták körét.

               (6)A fajok közötti és a fajokon belüli hibridizáció eredményeképp létrejöhetnek olyan zöldségfajták is, amelyek nem sorolhatók a szokásos fajok vagy csoportok alá. Annak érdekében, hogy az ilyen fajták is a 2002/55/EK irányelv hatálya alá tartozhassanak, a fajok jegyzékének tartalmaznia kell az említett irányelv 2. cikke (1) bekezdésének b) pontjában felsorolt fajok és csoportok közötti hibrideket.

               (7)A 2002/55/EK irányelv 2. cikke (1) bekezdésének b) pontjában szereplő jegyzékben megjelölt csoportokat adott esetben az irányelv II. melléklete 3.a) pontjában, valamint III. mellékletének 2. pontjában szereplő jegyzékekben is fel kell tüntetni.

               (8)A 2002/55/EK, a 2008/72/EK és a 93/61/EGK irányelvet a fentieknek megfelelően módosítani kell.

               (9)Ezenfelül a 93/61/EGK bizottsági irányelv végrehajtja a 92/33/EK tanácsi irányelv 4. cikkét, amelyet hatályon kívül helyezett és felváltott a 2008/72/EK tanácsi irányelv 4. cikke. A 93/61/EGK irányelv melléklete a zöldségszaporító anyagok tekintetében alkalmazandó feltételeket a fajok és az azokat potenciálisan károsító szervezetek jegyzékeként tünteti fel.

               (10)A tudomány fejlődésére figyelemmel a 93/61/EGK irányelvben e jegyzék frissítése alkalmával naprakésszé kell tenni egyes fajok botanikai nevét.

               (11)Az ebben az irányelvben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT AZ IRÁNYELVET:

               1. cikk
               A 2002/55/EK irányelv módosításai

               A 2002/55/EK irányelv ezen irányelv melléklete A. részének megfelelően módosul.

               2. cikk
               A 2008/72/EK irányelv módosításai

               A 2008/72/EK irányelv II. mellékletének helyébe az ezen irányelv mellékletének B. részében szereplő szöveg lép.

               3. cikk
               A 93/61/EGK irányelv módosításai

               A 93/61/EGK irányelv melléklete ezen irányelv melléklete C. részének megfelelően módosul.

               4. cikk
               Átültetés

               A tagállamok legkésőbb 2020. június 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Ezekről haladéktalanul tájékoztatják a Bizottságot.

               A tagállamok az említett rendelkezéseket 2020. július 1-jétől alkalmazzák.

               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               5. cikk
               Hatálybalépés

               Ez az irányelv az Európai Unió Hivatalos Lapjában való kihirdetését követő huszadik napon lép hatályba.

               6. cikk
               Címzettek

               Ennek az irányelvnek a tagállamok a címzettjei.

               Kelt Brüsszelben, -án/-én. 2019.6.17.

                     a Bizottság részéről

                     az elnök

                     Jean-Claude JUNCKER

                     (1)

                        HL L 193., 2002.7.20., 33. o.

                     (2)

                        HL L 205., 2008.8.1., 28. o.

                     (3)

                        A Bizottság 93/61/EGK irányelve (1993. július 2.) a 92/33/EGK tanácsi irányelv értelmében a vetőmagokon kívüli zöldségszaporító és palántázóanyagokra vonatkozó feltételek jegyzékének meghatározásáról (HL L 250., 1993.10.7., 19. o.).

    ---documentbreak---

               HU

               MELLÉKLET

               A. rész

               A 2002/55/EK irányelv a következőképpen módosul:

               1. A 2. cikk (1) bekezdésének b) pontja helyébe a következő szöveg lép:

               „Allium cepa L.

               — Cepa csoport (vöröshagyma)

               — Aggregatum csoport (salottahagyma)

               Allium fistulosum L. (téli sarjadékhagyma)

               — az összes fajta

               Allium porrum L. (póréhagyma)

               — az összes fajta

               Allium sativum L. (fokhagyma)

               — az összes fajta

               Allium schoenoprasum L. (metélőhagyma)

               — az összes fajta

               Anthriscus cerefolium (L.) Hoffm. (turbolya)

               — az összes fajta

               Apium graveolens L.

               — levélzeller csoport

               — gyökérzeller csoport

               Asparagus officinalis L. (spárga)

               — az összes fajta

               Beta vulgaris L.

               — cékla csoport (cékla, a cheltenham répát is beleértve)

               — mángold csoport (mángold)

               Brassica oleracea L.

               — leveles kel csoport

               — karfiol csoport

               — fejes káposzta csoport (vöröskáposzta és fejes káposzta)

               — bimbós kel csoport

               — karalábé csoport

               — kelkáposzta csoport

               — brokkoli csoport (calabrese és sprouting típus)

               — feketekáposzta csoport

               — portugál kel csoport (portugál káposzta)

               Brassica rapa L.

               — kínai kel csoport

               — tarlórépa csoport

               Capsicum annuum L. (paprika)

               — az összes fajta

               Cichorium endivia L. (endívia)

               — az összes fajta

               Cichorium intybus L.

               — hajtató cikória csoport

               — leveles cikória csoport

               — ipari cikória csoport

               Citrullus lanatus (Thunb.) Matsum. et Nakai (görögdinnye)

               — az összes fajta

               Cucumis melo L. (sárgadinnye)

               — az összes fajta

               Cucumis sativus L.

               — hajtatási uborka csoport

               — konzervuborka csoport

               Cucurbita maxima Duchesne (sütőtök)

               — az összes fajta

               Cucurbita pepo L. (tök, beleértve a kifejlett muskotálytököt is, valamint cukkini, beleértve a bébicukkinit is)

               — az összes fajta

               Cynara cardunculus L.

               — articsóka csoport

               — kárdi csoport

               Daucus carota L. (sárgarépa és takarmányrépa)

               — az összes fajta

               Foeniculum vulgare Mill. (édeskömény)

               — Azoricum csoport

               Lactuca sativa L. (saláta)

               — az összes fajta

               Solanum lycopersicum L. (paradicsom)

               — az összes fajta

               Petroselinum crispum (Mill.) Nyman ex A. W. Hill

               — levélpetrezselyem csoport

               — gyökérpetrezselyem csoport

               Phaseolus coccineus L. (tűzbab)

               — az összes fajta

               Phaseolus vulgaris L.

               — bokorbab csoport

               — futóbab csoport

               Pisum sativum L.

               — kifejtőborsó csoport

               — velőborsó csoport

               — cukorborsó csoport

               Raphanus sativus L.

               — hónaposretek csoport

               — feketeretek csoport

               Rheum rhabarbarum L. (rebarbara)

               — az összes fajta

               Scorzonera hispanica L. (feketegyökér vagy fekete bakszakáll)

               — az összes fajta

               Solanum melongena L. (padlizsán vagy tojásgyümölcs)

               — az összes fajta

               Spinacia oleracea L. (spenót)

               — az összes fajta

               Valerianella locusta (L.) Laterr. (galambbegysaláta)

               — az összes fajta

               Vicia faba L. (lóbab)

               — az összes fajta

               Zea mays L.

               — csemegekukorica csoport

               — pattogató kukorica csoport

               A fent felsorolt fajok és csoportok összes hibridje.”

               2. A II. melléklet 3.a) pontjában szereplő táblázat első oszlopában az „Asparagus officinalis” és a „Cichorium endivia” bejegyzések közötti bejegyzések helyébe a következő szöveg lép:

                  „Beta vulgaris (cékla csoport)

                  Beta vulgaris (a cékla csoport kivételével)

                  Brassica oleracea (karfiol csoport)

                  Brassica oleracea (a karfiol csoport kivételével)

                  Brassica rapa (kínai kel csoport)

                  Brassica rapa (tarlórépa csoport)

                  Capsicum annuum

                  Cichorium intybus (hajtató cikória csoport, leveles cikória csoport)

                  Cichorium intybus (ipari cikória csoport)”.

               3. A III. melléklet 2. pontjában szereplő táblázat első oszlopában a „Capsicum annuum” és a „Cichorium endivia” bejegyzések közötti bejegyzések helyébe a következő szöveg lép:

               „Cichorium intybus (hajtató cikória csoport, leveles cikória csoport)

                  Cichorium intybus (ipari cikória csoport)”.

               B. rész

               „Allium cepa L.

               — Cepa csoport (vöröshagyma)

               — Aggregatum csoport (salottahagyma)

               Allium fistulosum L. (téli sarjadékhagyma)

               — az összes fajta

               Allium porrum L. (póréhagyma)

               — az összes fajta

               Allium sativum L. (fokhagyma)

               — az összes fajta

               Allium schoenoprasum L. (metélőhagyma)

               — az összes fajta

               Anthriscus cerefolium (L.) Hoffm. (turbolya)

               — az összes fajta

               Apium graveolens L.

               — levélzeller csoport

               — gyökérzeller csoport

               Asparagus officinalis L. (spárga)

               — az összes fajta

               Beta vulgaris L.

               — cékla csoport (cékla, a cheltenham répát is beleértve)

               — mángold csoport (mángold)

               Brassica oleracea L.

               — leveles kel csoport

               — karfiol csoport

               — fejes káposzta csoport (vöröskáposzta és fejes káposzta)

               — bimbós kel csoport

               — karalábé csoport

               — kelkáposzta csoport

               — brokkoli csoport (calabrese és sprouting típus)

               — feketekáposzta csoport

               — portugál kel csoport (portugál káposzta)

               Brassica rapa L.

               — kínai kel csoport

               — tarlórépa csoport

               Capsicum annuum L. (paprika)

               — az összes fajta

               Cichorium endivia L. (endívia)

               — az összes fajta

               Cichorium intybus L.

               — hajtató cikória csoport

               — leveles cikória csoport

               — ipari cikória csoport

               Citrullus lanatus (Thunb.) Matsum. et Nakai (görögdinnye)

               — az összes fajta

               Cucumis melo L. (sárgadinnye)

               — az összes fajta

               Cucumis sativus L.

               — hajtatási uborka csoport

               — konzervuborka csoport

               Cucurbita maxima Duchesne (sütőtök)

               — az összes fajta

               Cucurbita pepo L. (tök, beleértve a kifejlett muskotálytököt is, valamint cukkini, beleértve a bébicukkinit is)

               — az összes fajta

               Cynara cardunculus L.

               — articsóka csoport

               — kárdi csoport

               Daucus carota L. (sárgarépa és takarmányrépa)

               — az összes fajta

               Foeniculum vulgare Mill. (édeskömény)

               — Azoricum csoport

               Lactuca sativa L. (saláta)

               — az összes fajta

               Solanum lycopersicum L. (paradicsom)

               — az összes fajta

               Petroselinum crispum (Mill.) Nyman ex A. W. Hill

               — levélpetrezselyem csoport

               — gyökérpetrezselyem csoport

               Phaseolus coccineus L. (tűzbab)

               — az összes fajta

               Phaseolus vulgaris L.

               — bokorbab csoport

               — futóbab csoport

               Pisum sativum L.

               — kifejtőborsó csoport

               — velőborsó csoport

               — cukorborsó csoport

               Raphanus sativus L.

               — hónaposretek csoport

               — feketeretek csoport

               Rheum rhabarbarum L. (rebarbara)

               — az összes fajta

               Scorzonera hispanica L. (feketegyökér vagy fekete bakszakáll)

               — az összes fajta

               Solanum melongena L. (padlizsán vagy tojásgyümölcs)

               — az összes fajta

               Spinacia oleracea L. (spenót)

               — az összes fajta

               Valerianella locusta (L.) Laterr. (galambbegysaláta)

               — az összes fajta

               Vicia faba L. (lóbab)

               — az összes fajta

               Zea mays L.

               — csemegekukorica csoport

               — pattogató kukorica csoport”.

               C. rész

               A 93/61/EGK irányelv mellékletében a „Nemzetség vagy faj” oszlop a következőképpen módosul:

               a)az „Allium ascalonicum” szavak helyébe az „Allium cepa — Aggregatum csoport” szavak lépnek;

               b)az „Allium cepa” szavak helyébe az „Allium cepa — Cepa csoport” szavak lépnek;

               c)a „ Brassica pekinensis” szavak helyébe a „Brassica rapa — kínai kel csoport” szavak lépnek;

               d)a „Lycopersicon lycopersicum” szavak helyébe a „Solanum lycopersicum” szavak lépnek.